
Nr.7
7.1.p.
Par Olaines novada pašvaldības domes 2026.gada 28.janvāra sēdes lēmuma “Par projekta “Dzelzceļa mobilitātes punkta “Jaunolaine” izveide un

piekļuves uzlabošana” iesniegumu” (1.prot., 9.1.p.) grozīšanu

Tiek dots vārds: Andrim Bergam

Ar Olaines novada pašvaldības domes 2026.gada 28.janvāra sēdes lēmumu “Par projekta “Dzelzceļa mobilitātes punkta “Jaunolaine” izveide un piekļuves uzlabošana” iesniegumu” (1.prot., 9.1.p.) atbalstīta projekta “Dzelzceļa mobilitātes punkta “Jaunolaine” izveide un piekļuves uzlabošana” pieteikuma iesniegšana “Eiropas Savienības kohēzijas politikas programmas 2021.–2027.gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākuma “Multimodāls sabiedriskā transporta tīkls” atklātas projektu iesniegumu atlases otrās kārtas ietvaros.

Pamatojoties uz Centrālās finanšu un līgumu aģentūras (turpmāk – CFLA) 2026.gada 9.jūnija lēmumu Nr.39-2-10/3354 par projekta iesnieguma Nr. 2.3.1.2/2/26/A/058 “Dzelzceļa mobilitātes punkta “Jaunolaine” izveide un piekļuves uzlabošana” apstiprināšanu ar nosacījumiem, nepieciešams veikt precizējumus projekta iesniegumā un saistītajā dokumentācijā, t.sk. Olaines novada pašvaldības domes lēmumā par projekta finansējumu. Domes lēmuma precizēšana nepieciešama, lai samazinātu Eiropas Reģionālās attīstības fonda finansējuma apmēru atbilstoši Ministru kabineta 2023.gada 19.decembra noteikumu Nr.726 “Eiropas Savienības kohēzijas politikas programmas 2021.–2027.gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākuma “Multimodāls sabiedriskā transporta tīkls” īstenošanas noteikumi” 16.3.apakšpunktā noteiktajam maksimālajam finansējuma apmēram un attiecīgi precizētu projekta finansēšanas avotu sadalījumu. 

Tiek veikti visi nepieciešamie precizējumi projekta dokumentācijā un saistītajos pielikumos, t.sk. precizēts Olaines novada pašvaldības domes lēmums par projekta finansējumu, lai nodrošinātu CFLA izvirzīto nosacījumu izpildi. Precizētais projekta iesniegums un nepieciešamie dokumenti CFLA jāiesniedz līdz 2026. gada 31. jūlijam.
Projekts tiks īstenots, lai sekmētu multimodāla sabiedriskā transporta tīkla attīstību, kur centrālo lomu ieņem dzelzceļš, un veidotu ērtus sabiedriskā transporta savienojumu punktus, stiprinot mikromobilitātes iespējas. 
Projekts atbilst Olaines novada Attīstības programmas līdz 2028.gadam Rīcības plānā izvirzītajās vidējā termiņa prioritātēs VTP4 Integrēta mobilitāte un savienojumi Rīcības virziena RV12 Mobilitāte uzdevuma U31. Attīstīt multimodālus mobilitātes punktus un infrastruktūru rīcības R12.31.1. Mobilitātes punktu attīstība un Investīciju plānā (unikālais numurs 12.31.1.3.) Dzelzceļa mobilitātes punkta “Jaunolaine” izveide un piekļuves uzlabošana noteiktajam. 
Projekta ietvaros līdz 2029.gada 31.decembrim plānots izveidot mūsdienīgu, multimodālu un videi draudzīgu infrastruktūru pie Jaunolaines dzelzceļa pieturas, lai veicinātu piekļuvi sabiedriskajam transportam. Tiks izbūvētas segtas velosipēdu novietnes vismaz 40 velosipēdiem ar dimmējamu apgaismojumu un kustību sensoriem, kā arī autostāvvieta vismaz 25 automašīnām. Paredzēta arī gājēju un velobraucēju ceļu izbūve posmā no Krasta ielas līdz A8 gājēju pārvadam un gar Pionieru ielu līdz Pionieru ielai 91A, tādējādi uzlabojot mobilitāti Ālupu, Lubaušu un Dzelzceļnieku apkaimēs. Ņemot vērā intensīvo satiksmi, tiks izbūvēta atdalīta gājēju un velosipēdistu infrastruktūra arī Pionieru un Īsajā ielā līdz A8. Paredzēta apgaismojuma izbūve gājēju un veloceliņiem, kas nodrošina piekļuvi mobilitātes punktam. Projekta ietvaros papildus paredzēta teritorijas apgaismojuma tehniskā risinājuma izstrāde un izbūve.
Ņemot vērā iepriekš minēto, Finanšu komitejas 2026.gada 22.jūlija sēdes                    protokolu Nr.7 un, pamatojoties uz Pašvaldību likuma 2.pantu, 4.panta pirmās daļas 2. un 3.punktu, 73.panta ceturto daļu, Ministru kabineta 2024.gada 19.novembra noteikumiem Nr.726 “Eiropas Savienības kohēzijas politikas programmas 2021.–2027.gadam                       2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās”                  2.3.1.2. pasākuma “Multimodāls sabiedriskā transporta tīkls” īstenošanas noteikumi”, atklāti balsojot ar 11 balsīm par – A.Bergs, I.Brence, D.Ivanovs, A.Vurčs, J.Kudiņš, T.Ritums, L.Šmite, I.Čukure,  J.Precinieks, M.Vanags, J.Kuzmins, pret nav, atturas nav, dome nolemj: 

Grozīt Olaines novada pašvaldības domes 2026.gada 28.janvāra sēdes lēmumu “Par projekta “Dzelzceļa mobilitātes punkta “Jaunolaine” izveide un piekļuves uzlabošana” iesniegumu” (1.prot., 9.1.p.), izsakot lēmuma 2. un 3.punktu šādā redakcijā:

“2. Noteikt projekta indikatīvās attiecināmās izmaksas EUR 1 806 015,70 (viens miljons astoņi simti seši tūkstoši piecpadsmit euro, 70 centi), no tiem:

2.1. Attiecināmo izmaksu Eiropas Reģionālās attīstības fonda finansējums                                  EUR 999 990,89 (deviņi simti deviņdesmit deviņi tūkstoši deviņi simti deviņdesmit euro, 89 centi) jeb 55,37%;

2.2. Attiecināmo izmaksu Olaines novada pašvaldības līdzfinansējums EUR 806 024,81 (astoņi simti seši tūkstoši divdesmit četri euro, 81 cents) jeb 44,63%.

3. Projekta apstiprināšanas gadījumā Finanšu un grāmatvedības nodaļai:

3.1. Ņemt aizņēmumu Valsts kasē ar izņemšanu vidējā termiņā projekta attiecināmo izmaksu segšanai: 

3.1.1.  pašvaldības līdzfinansējumu EUR 806 024,81 (astoņi simti seši tūkstoši divdesmit četri euro, 81 cents) apmērā; 

3.1.2.  priekšfinansējumu 10% apmērā no Eiropas Reģionālās attīstības fonda finansējuma jeb EUR 99 999,09 (deviņdesmit deviņi tūkstoši deviņi simti deviņdesmit deviņi euro, 09 centi) apmērā, kas tiks atgūts pēc projekta noslēguma maksājuma apstiprināšanas.”

Sēdes vadītājs








A.Bergs

